b"\n_START_ARTICLE_\nSalines Reials d'Arc-et-Senans\n_START_SECTION_\nHist\xc3\xb2ria\n_START_PARAGRAPH_\nEls edificis de les salines van ser dissenyats per Claude-Nicolas Ledoux, c\xc3\xa8lebre arquitecte visionari. La construcci\xc3\xb3 va comen\xc3\xa7ar el 1775 durant el regnat de Llu\xc3\xads XVI. El complex semicircular va ser planificat per reflectir una organitzaci\xc3\xb3 jer\xc3\xa0rquica de la feina. Es pensava ampliar-lo amb la construcci\xc3\xb3 d'una ciutat ideal, per\xc3\xb2 aquest projecte mai no es va portar a la pr\xc3\xa0ctica._NEWLINE_Cal dir que la gabela era un pagament obligatori de totes les persones per sobre dels 8 anys d'edat per comprar una quantitat de sal a l'any a un preu fixat pel govern. Era un impost molt impopular i se cita com una de les raons de la Revoluci\xc3\xb3 Francesa. Aix\xc3\xb2 explica probablement per qu\xc3\xa8 aquest edifici \xc3\xa9s tan gran (fundat per un monopoli estatal). El projecte de la ciutat ideal va ser probablement impedit per la Revoluci\xc3\xb3 Francesa._NEWLINE_El lloc \xc3\xa9s conservat i administrat com un monument per l'Institut Claude-Nicolas Ledoux. Va ser declarat Patrimoni de la Humanitat per la Unesco el 1982.\n_START_SECTION_\nEl saumoduc\n_START_PARAGRAPH_\nPer tal de proveir la salina en \xc2\xabpetites aig\xc3\xbces\xc2\xbb des dels pous de Salins-les-Bains, es va construir un saumoduc, aix\xc3\xb2 \xc3\xa9s, una canonada que condu\xc3\xafa l'aigua salada. Formava una doble canalitzaci\xc3\xb3 de fusta, de 21 quil\xc3\xb2metres de llarg, que creuava turons, carreteres i boscos, seguint el curs del Furieuse i del Loue. Aquesta canalitzaci\xc3\xb3 s'enterrava a fi de fer-la menys vulnerable als danys del temps, el gel i els lladres._NEWLINE_Per assegurar-lo amb m\xc3\xa9s for\xc3\xa7a, es van construir 10 llocs de gu\xc3\xa0rdia al llarg del tra\xc3\xa7at del conducte, formant aix\xc3\xad el \xc2\xabcam\xc3\xad dels gabelous\xc2\xbb. La comercialitzaci\xc3\xb3 i el contingut en sal de la salmorra es mesuraven a cada lloc de gu\xc3\xa0rdia, i els resultats eren observats cada dissabte i portats a la salina. Els gabelous eren alhora els duaners responsables del comer\xc3\xa7 de la sal, i en conseq\xc3\xbc\xc3\xa8ncia responsables de la gabela. Havien de fer front als \xc2\xabfalsos-saliners\xc2\xbb, que escalaven per les canalitzacions per recuperar una part del l\xc3\xadquid carregat de sal._NEWLINE_La canalitzaci\xc3\xb3 seguia la inclinaci\xc3\xb3 del terreny (143 metres de desnivell), i estava formada per troncs d'avet tallats en forma de llapis per acoblar-se f\xc3\xa0cilment, amb el cor buidat amb l'ajuda d'un filaberqu\xc3\xad. Es van escollir avets per la seva gran mida, i tamb\xc3\xa9 per la relativa blanor del seu cor. Aquests troncs d'avets buits es deien bourneaux. L'ajustament dels troncs buidats l'un amb l'altre s'havia d'enfortir mitjan\xc3\xa7ant l'\xc3\xbas de c\xc3\xa8rcols de ferro. Malgrat els nombrosos treballs efectuats ininterrompudament sobre el canal, apareixien nombroses esquerdes, fet que implicava nombroses fugues (els costosos treballs s'efectuaven sobre una de les canalitzacions mentre que l'altra assegurava el transport de la salmorra). Aix\xc3\xad doncs, dels 135.000 litres de salmorra enviats di\xc3\xa0riament des de les Salines, se'n perdia una part no negligible, aproximadament un 30%. A partir de 1788, els conductes de fusta van ser substitu\xc3\xafts progressivament per conductes de ferro colat. Encara avui en dia es troba al llarg d'aquest cam\xc3\xad el lloc de gu\xc3\xa0rdia de la Petite Chaumi\xc3\xa8re (la \xc2\xabPetita Cabanya\xc2\xbb), el segon despr\xc3\xa9s de Salins-les-Bains.\n_START_SECTION_\nL'edifici de graduaci\xc3\xb3 i la conca\n_START_PARAGRAPH_\nL'edifici de graduaci\xc3\xb3 va ser destru\xc3\xaft el 1920. Tenia per objectiu en aquella \xc3\xa8poca augmentar la concentraci\xc3\xb3 de sal de la salmorra per evaporaci\xc3\xb3. Estava format llavors per una immensa estructura feta de fusta, de 496 metres de llarg i 7 metres d'alt, fet que permetia el pas del vent. Es trobava a 5 metres d'al\xc3\xa7\xc3\xa0ria un tub trepat de forats que deixava sortir l'aigua salada que podia llavors estendre's sobre gavelles d'espines molt nombroses. Llavors es produ\xc3\xafa una evaporaci\xc3\xb3, facilitada pel pas del vent. Cada gota de salmorra era llavors recollida per un taul\xc3\xb3 d'avet acanalat lleugerament inclinat. Aquest m\xc3\xa8tode es repetia diverses vegades per tal d'augmentar la salinitat de la salmorra fins a obtenir una salinitat de prop de 24 graus. La salmorra es dirigia llavors a una immensa conca de 5 metres de profunditat i amb una capacitat de 200.000 litres (\xc3\xa9s a dir 200 m \xc2\xb3). Aquesta conca estava protegida per una coberta de 2000 m \xc2\xb3, i un lloc de gu\xc3\xa0rdia.\n_START_SECTION_\nL'edifici dels gu\xc3\xa0rdies\n_START_PARAGRAPH_\nHi ha espl\xc3\xa8ndids edificis amb columnes d\xc3\xb2riques situats a prop de les entrades per poder controlar-les. Posse\xc3\xafen ornaments i no xemeneies com la resta de la salina. Eren molt espaiosos i luxosos. Ledoux li donava gran import\xc3\xa0ncia a aix\xc3\xb2 perqu\xc3\xa8 per a la protecci\xc3\xb3 de la salina era molt important per lluitar contra els possibles atacs estrangers.\n_START_SECTION_\nEstil i simbolisme\n_START_PARAGRAPH_\nLedoux va concebre el conjunt arquitect\xc3\xb2nic amb forma de semicercle (370 m de di\xc3\xa0metre), incloent les instal\xc2\xb7lacions t\xc3\xa8cniques i els allotjaments dels obrers. _NEWLINE_La casa del director amb el seu front\xc3\xb3 amb forma de peristil imposava una determinada idea de l'ordre. Recorda a La Rotonda de Palladio, prop de Vicenza (It\xc3\xa0lia). _NEWLINE_Empresonat sota la Revoluci\xc3\xb3, Ledoux es va imaginar la ciutat ideal de Chaux, que havia d'envoltar la salina, projecte que romandria en els dissenys de l'arquitecte caigut en desgr\xc3\xa0cia."